
Louise Allen

En offiser og en lady

Oversatt av

Jan Ingar Vik

MINISERIE: SOSIETETSSLADDER


Kjære leser!

Hvis du møtte Hal Carlow i boken En verden av hemmeligheter i miniserien Sosietetssladder, husker du ham sikkert som en uforbederlig flørt og sjokkerende libertiner.

Som yngste sønn kjenner ikke Hal noe press for å slå seg til ro – og dessuten har han det altfor morsomt slik det er. Jeg innså at han var så vant med kvikke, unge damer, elegante matroner og syndige enker at ingen av dem kom til å beholde oppmerksomheten hans lenge nok til at han ble forelsket.

Det måtte en «god jente» til for å bringe Hal ned på knærne, og jeg fant en slik i Julia Tresilian. En syndig, blåøyd djevel av en libertiner er det siste Julia er på leting etter – hun og moren er på jakt etter en respektabel og passe formuende gentleman. Og når en ung dame har tiltrukket seg en trio av temmelig kjedelige, men passende, beilere, vil hun slett ikke at mannen med det verste ryktet i Brussel skal skremme dem vekk.

Jeg håper du vil ha glede av å følge dem fra ballene og piknikene i Brussels sosietet gjennom gjørmen og blodbadet på slagmarken og tilbake til fasjonable London.

Med de beste ønsker

Louise

 




 

London, 1814

 

En sesong fylt av hemmeligheter, skandaler og forførelse

En mørk, farlig fremmed er ute etter hevn og sender et silkesnøre som visittkort. Gjennom ham kommer en gammel skandale opp til overflaten igjen. De beryktede hendelsene i 1794, da en mann ble drept og en annen ble hengt for forbrytelsen, dominerte sladderen i sosieteten. Var det riktig gjerningsmann som havnet i galgen, eller er en forræder og morder fortsatt på frifot?

Rører man om i fortidens grumsete vann finner tjenere kjærligheten med utsvevende lorder, og anstendige damer faller for utstøtte opprørere til, endelig, den virkelige morderen og spionen avsløres.

 

 

Sosietetssladder

Fra glitrende ballsaler til en smuglergrotte i Cornwall, fra Skottlands villmark til en sigøynerleir … bli med når både høy og lav finner kjærligheten i denne spennende miniserien i åtte deler.

 

Dette er den sjuende delen.


Første kapittel

20. mai 1815, Brussel

Oynene hans hadde en foruroligende blågrå farge, lik en himmel som truet med uvær. Julia Tresilian visste ikke helt hvordan hun kunne vite det, ettersom eieren av de øynene befant seg tjue meter unna, sammen med en gruppe offiserskolleger som satt rundt en parkbenk.

Hun hadde heller ingen anelse om hvorfor hun stirret så skamløst på en fremmed mann. Miss Tresilian var, fremfor alt, en fullstendig sømmelig ung lady. Hver dag, hvis været tillot det, spaserte hun i Parc de Bruxelles sammen med sin lillebror. Og hver dag utvekslet hun høflige hilsener med sine bekjente, lekte med Phillip, gjorde innkjøpene og gikk tilbake til mamma i leiligheten på Place de Leuvan. Hun snakket ikke til ukjente gentlemen, og hun stirret absolutt ikke på dem.

Og de fleste av gentlemenene hun så var ukjente for Julia, erkjente hun med et innvendig sukk. Ankomsten til de britiske flyktningene fra Paris før Napoleons tilbakekomst i mars hadde sannelig livet opp omgivelsene. Det gjorde familien Tresilian takknemlig for at de allerede hadde skaffet seg standsmessig husvære, men nykommerne forbedret ikke i særlig stor grad det sosiale livet til en enke med beskjedne midler og med en datter uten forbindelser eller presentasjoner. De nye innbyggerne som strømmet inn i hvert hus som var til leie i det mest attraktive strøket i byen, tilhørte et helt annet sjikt av sosieteten enn dem selv.

Så hadde de militære ankommet i stadig økende antall, både til byen og landsbygda omkring. Det kulminerte først for tre dager siden da hertugen av Wellington installerte seg i et hus på hjørnet av Rue Royale med utsikt mot parken.

Synet av den øverstkommanderende for de allierte styrkene fikk sivilbefolkningen til å gå fra konseptene, som mrs Tresilian syrlig bemerket. Det var spennende å ha en slik selebritet midt blant dem, og vissheten om at de var under beskyttelse av en stor general, fylte alle med trygghet. Men det minnet dem også på at dette hjørnet av Europa var det stedet hvor den uunngåelige konfrontasjonen med den franske tyrannen kom til å finne sted.

Og utfallet av den konfrontasjonen kom i høy grad til å være avhengig av menn som de unge offiserene som satt sorgløse og slappet av foran henne. Julia innså at hun fortsatt stirret på den ene mannen – og at han var blitt oppmerksom på det. Blikket hans var skarpt og fokusert der han løftet hodet og så på henne. Hun kjente at hun rødmet og oppdaget at hun ikke klarte å se vekk.

Han smilte ikke, men det direkte blikket hans inneholdt ingen uforskammethet. Han så ut som det samme hun hadde følt, at han hadde sett noen som han gjenkjente på et nivå som lå langt dypere enn et enkelt bekjentskap. Han så litt forvirret ut, eller kanskje nysgjerrig, men ble tydeligvis ikke brakt ut av fatning av den tause utvekslingen mellom dem. Men så virket han da heller ikke som en mann som ble brakt ut av fatning av særlig mye. Julia derimot, kunne ikke huske at hun hadde kjent seg mer nervøs i hele sitt liv. Hun var kortpustet, hjertet banket hardt og hun følte seg latterlig sjenert. Hun burde se vekk. Dessverre virket det som hun ikke klarte det.

– Julia? Phillip, gudskjelov. Julia hadde følelsen av å bli dratt ut av en transe da hun bøyde seg for å høre hva hennes fire år gamle bror ville.

– Ja, elskling?

– Kast ballen min, vær så snill.

Hun tok den støvete gule og blå ballen og kastet den mot den største tomme delen av gressplenen. Med et hyl jaget han etter den, snublet over ende, kom seg opp igjen og løp videre. Julia børstet hanskene, snudde ryggen mot offiseren i blå uniform og lot som hun beundret blomsterbedene langs kanten av gangveien.

– Miss Tresilian. Hvilket lykkelig sammentreff.

– Major Fellowes. Hun flyttet motvillig blikket fra ringblomstene. – Neppe noe sammentreff. Jeg går tross alt hit hver morgen. Og kommer til å endre det til ettermiddag hvis det er det som skal til for å unngå deg. Oppførselen hans de siste ukene var blitt ubehagelig nærgående til å være en som hun bare hadde møtt tilfeldig hjemme hos en felles bekjent. Hun ønsket at hun hadde tatt med seg tjenestepiken deres som følge, men hun hadde aldri kjent behovet for det tidligere.

– Frederick, er du snill. Du vet jeg ønsker at du skal bruke fornavnet mitt.

– Vi er ikke så kjente at det ville være sømmelig, major. Julia åpnet parasollen med et klikk og plasserte den som en barriere mellom dem. Hun hadde vært naiv som bare tenkte på ham som en plageånd. Selv for en med hennes skjermede bakgrunn hadde dette nådd punktet hvor hensiktene hans var helt åpenbare. De veldig uhederlige hensiktene hans.

Majoren svarte ved å flytte seg til den andre siden av henne. – Men du vet at jeg skulle ønske vi var det, Julia. Han overså de stramme leppene hennes og mangelen på svar. – En ung lady, alene i en utenlandsk by, trenger en mann til å beskytte seg.

– Jeg er ikke alene, sir. Julia forsøkte å virke uinteressert og sofistikert. Hun hadde mistanke om at hun bare virket pinlig berørt og engstelig. Sårbar. Hun hadde ingen erfaring som kunne hjelpe henne med dette.

– En mor som er enke og en liten bror. Hva slags beskyttelse er det?

– Tilstrekkelig. Det burde i hvert fall være det, hvis en lady var omgitt av gentlemen.

– Min kjære Julia, du vil oppdage at gentlemen ikke flokker seg ved siden av unge ladyer som bor på kontinentet av økonomiske grunner og som ikke kan tilby en medgift sammen med sin utvilsomme sjarm. Under slike omstendigheter er det mer passende med et mer forretningsmessig forhold.

– Og hva skal egentlig til for å få deg til å passe dine egne saker, major? Hvor mye klarere må jeg være om at jeg ikke ønsker ditt selskap? spurte Julia skarpt. Noen dro i skjørtene hennes og hun så ned mens hun tvang frem et smil til broren.

– Kast ballen, Julia.

– Selvsagt, Phillip. Hun kastet ballen et godt stykke unna og så på ham der han løp av gårde, før hun snudde seg mot mannen ved siden av seg. – Du burde skamme deg, ikke bare for at du kommer med et uanstendig forslag til meg, men å gjøre det med et barn til stede!

– Min kjære Julia, tenk over det. Major Fellowes la en hånd på armen hennes, og hun stivnet til. – Hva er egentlig din fremtid uten meg?

– Respektabel. Hun stirret sint på den hanskekledde hånden som stakk frem fra den gullbroderte uniformsmansjetten. – Vil du vennligst ta hånden vekk fra meg? Ingenting kommer til å få meg til å gå med på å være din elskerinne.

– Du kommer ikke til å bli så veldig respektabel hvis det blir kjent at du er åpen for forhandlinger, sa han. – Jeg kunne bare si et par ord i de rette ørene om at vi har hatt denne samtalen, og skaden ville allerede være gjort.

Julia prøvde å riste av seg hånden hans, men han lukket fingrene rundt armen hennes og trakk henne mot seg. – Slipp meg. Folk kommer til å forstå at noe er i veien, hveste hun.

– Enhver tilskuer vil utvilsomt bare trekke den slutning at vi diskuterer prisen. Ansiktet hans hadde et uttrykk av slik selvtilfredshet at hun var fristet til å slå det. Men det kunne bare gjøre saken enda verre. Hun måtte kvitte seg med ham før Phillip kom tilbake. Men hvordan skulle hun gjøre det uten å skape en enda verre scene?

*

– Vedde imot hoppen til Thomas på den distansen? Du må være sprø, sa major Hal Carlow til sidemannen, som forklarte merittene til en vallak som tilhørte en viss løytnant Strong.

Kaptein Gregory begynte med en detaljert beskrivelse som gikk Hal hus forbi mens han så på den unge kvinnen – den tydeligvis respektable unge kvinnen som hadde stirret på ham som om hun kjente ham. Han hadde aldri sett henne før, så vidt han visste. Men siden hun neppe kunne beskrives som den klareste diamant, var det mulig at hun hadde unngått oppmerksomheten hans. Men hvis det var slik, hva var det som tiltrakk ham slik nå?

– Carlow? Han overså kameratene og fortsatte å se på den unge kvinnen. Hun hadde fått selskap av en offiser i skarlagenrød jakke. Infanteriet. Han smalnet øynene: 92. infanteriregiment og ikke en han kjente. Og ikke en som hun ønsket å kjenne, heller, hvis han skulle dømme etter det bortvendte ansiktet og den stive kroppen. Mannen la en hånd på armen hennes.

– Jeg ser dere på Hôtel de Flandres, sa Hal plutselig, og oppga planene om å gå og ta igjen litt søvn. Han gikk raskt opp trappen til den brede gressplenen for å finne den vesle gutten med ballen. – God morgen. Han huket seg ned til ansiktshøyde. – Er hun i den grønne kåpen din guvernante?

– Det er min søster Julia. Store, brune øyne stirret alvorlig tilbake mot ham, mens de skitne hendene holdt rundt leken. – Er du i kavaleriet, sir?

– Ja, 11. Lette dragonregiment. Jeg heter Hal Carlow. Hal løftet barnet opp i armene og begynte å gå mot gangveien. – Og hva heter du? Han likte barn – godt nok til å sørge for at hans hyppige eventyr ikke etterlot noen løsunger som kunne hjemsøke den temmelig selektive samvittigheten hans.

– Phillip Tresilian, og jeg er fire år.

– En så stor gutt som deg? Jeg trodde du måtte være minst seks. Hal skrittet over stripen av ringblomster og gikk bort til paret på gangstien. På nært hold kunne han se rødmen i kinnene til Julia og engstelsen i øynene hennes, som var store og brune slik som brorens. Den andre offiseren hadde fortsatt hånden på armen hennes.

– Miss Tresilian! Du må ha gitt meg helt opp, jeg ber virkelig om unnskyldning, sa Hal muntert da han kom bort til dem. Øynene hennes ble store, men hun avviste ham ikke. – Skal vi fortsette videre til paviljongen for te? Jeg regner med at Phillip gjerne vil ha en is som vanlig.

– Ikke på morgenen, sir! Du vet at han ikke får lov til å spise is før lunsj, sa miss Tresilian med ertende stemme.

Flink jente, tenkte han idet han rakte frem den ledige armen slik at hun kunne legge hånden på den. Så lot han som han ble overrasket over å se at den andre mannen holdt henne. Det godmodige uttrykket i ansiktet forsvant og han løftet et øyebryn. – Major? Jeg tror jeg har førsteretten, sa han. Hva hadde mannen sagt som fikk henne til å rødme slik?

– Miss Tresilian spaserte sammen med meg, sir. Infanterioffiseren reiste bust. Han var tyngre enn Hal og drøye tre tommer høyere enn Hals seks fot.

Hal møtte blikket hans med et lite hånflir. – Og nå spaserer hun sammen med meg, som avtalt. Den vesle gutten la en arm rundt halsen hans i akkurat rette øyeblikk som bekreftelse på hans vennskap med familien Tresilian. – Jeg tror ikke jeg har gleden av ditt bekjentskap, major? Jeg antar at det samme gjelder mine venner. Hal la et lite ettertrykk på det siste ordet og så at meningen hans nådde frem.

Den andre mannen slapp armen til miss Tresilian. – Frederick Fellowes, 92. Infanteri.

– Hal Carlow, 11. Lette dragoner. Det nådde også frem. Noe av ryktet hans måtte ha nådd infanteriet. – Adjø.

Miss Tresilian hvilte hånden på ermet hans. – Adjø, major Fellowes, sa hun kjølig og formelt. – Vær så snill å sette ned Phillip, sir, sa hun da de var utenfor hørevidde. – Han er så skitten.

Hal satte gutten på bena og kastet ballen til den andre enden av plenen for å la ham løpe etter den. – Er alt i orden med deg, miss Tresilian?

Hun så opp på ham med et ansikt som fortsatt rødmet under bremmen på den alminnelige stråhatten. Han studerte store, brune øyne og en nese som hadde en liten antydning til skråning mot tippen, en bestemt hake og velformet figur. Ingen stor skjønnhet, men Hal hadde inntrykk av en livlig personlighet, av intelligens og humor. Han kjente et ønske om å få henne til å rødme igjen, hun var så herlig når hun gjorde det.

– Det er det nå, takket være deg, major. Jeg vet ikke hva jeg hadde gjort hvis du ikke reddet meg – slått ham i hodet med parasollen, regner jeg med – og som jeg ville ha tatt meg ut da. Han smilte og hun smilte sørgmodig tilbake. – Og så lurt det var av deg å få navnene våre fra Phillip. Mente du virkelig at du kunne utfordre major Fellowes til duell da du nevnte det med dine venner?

Hun var kvikk i oppfatningen, denne unge ladyen. Og lady var hun, til tross for mangelen på tjenestepike eller tjener og den enkle kjolen og spencerjakken.

– Selvfølgelig. Fellowes mangler taktfullhet. Det sømmer seg virkelig ikke å fortsette å være pågående når man er uønsket, selv når en lady er så fristende vakker.

Hun overhørte komplimenten. – Nei, og i hvert fall ikke med vanærende tilbud, sa hun. Så rødmet hun igjen. – Å, du store min, jeg skulle ikke ha nevnt det, skulle jeg vel? Men jeg føler det som om jeg kjenner deg, major Carlow.

– Er det grunnen til at du så på meg for en liten stund siden? spurte han. – Jeg håpet du ville bli kjent med meg.

Hun bet seg i leppen av sjarmerende forvirring. – Jeg vet virkelig ikke. Det var veldig frekt av meg, men det var noe ved deg som jeg trodde jeg gjenkjente. Hun gjenvant fatningen litt og løftet haken. – Og du stirret rett tilbake mot meg.

– Det er sant. Hal bøyde seg for å ta opp ballen og sendte Phillip jagende av gårde mot fontenen i det åttekantede bassenget. – Men så er jeg da også en libertiner og det er meningen at vi skal stirre på ladyer og få dem til å rødme.

– Er du det? En libertiner, mener jeg.

– Det skal være visst. Jeg er akkurat den slags mann som din mor ville advare deg mot, og når jeg tenker over det, er det mulig at du har hoppet fra asken til ilden. Jeg er absolutt den siste mannen du burde bli sett sammen med i parken.

– Nei, det er major Fellowes, svarte hun. – Du reddet meg.

Hal var ikke tilbøyelig til å flørte med unge, ugifte ladyer. For det første voktet mødrene dem lik høns med kyllinger som så en rev hver gang han kom til syne. Og han hadde absolutt ikke tenkt å befinne seg ansikt til ansikt med en rasende far som forlangte at han gjorde det som var anstendig overfor sin kompromitterte datter.

Sosieteten var full nok av bekymringsløse enker og ildfulle matroner – og dyktige, lettlivete kvinner – til å underholde en gentleman uten at han trengte å våge seg blant de naive, unge jentene som prydet ekteskapsmarkedet.

Men miss Tresilian var ikke en av de unge ladyene heller. Hun var, etter hva han så med sitt erfarne blikk, drøyt tjuetre år gammel, med åpen fremtreden og skarpt hode. Hun tilhørte heller ikke den fasjonable kretsen: Han kjente ikke navnet hennes og hatten var gått av moten for en sesong siden. Det var noe ved henne som vitnet om både dyd og mangel på sofistikert kjedsomhet.

– Ryktet mitt er verre, bemerket han. – Jeg har ikke hørt om major Fellowes, men han har hørt om meg.

– Og han var veldig forsiktig overfor deg. Miss Tresilian nikket. – Så du er en beryktet duellant i tillegg til å være libertiner?

– Jeg tilstår at jeg slåss, gambler, drikker og morer meg med en viss hengivenhet, sa Hal med et skuldertrekk og følte at hvis han først hadde sagt A, så kunne han like godt si B når det gjaldt ryktet sitt. Han trengte ikke å nevne løsaktige kvinner i listen over syndene sine; et løftet øyebryn fortalte ham at hun kunne legge dem til selv.

Det gikk en skygge over ansiktet hennes. – Gambling? På hva da, major?

– Hva som helst. Kort, terninger, hester, hvilken farge det er på kjolen til miss Tresilian neste gang hun dukker opp i parken.

– Vinner du ofte, major?

– Nesten alltid. Hun løftet øyebrynet igjen. – Jeg er flink til å spille kort, men jeg er enda dyktigere til å beregne odds. Jeg liker å gamble, ikke kaste bort pengene mine. Misliker du gambling, miss Tresilian?

– Min mor og jeg er i Brussel av økonomiske hensyn, sa hun og rynket på nesen. – Med andre ord er vi tvunget til å bo utenlands hvor det er billig for å kunne økonomisere med ressursene våre. Mange av britene er her av samme grunn, og for de fleste av dem er det fordi familiens overhode har gamblet vekk en formue.

– Din far er ikke med dere?

– Pappa døde like før Phillip ble født. Miss Tresilian så seg rundt og fikk øye på broren som sto håpefullt ved forfriskningsboden. Buksen hans var nå helt forferdelig. – Takk, major Carlow, for at du reddet meg og for følget ditt. Du vil sikkert tilbake til vennene dine nå. Uansett hva som var årsaken til at hun stirret slik på ham tidligere, så hadde det åpenbart ingenting med flørt å gjøre. Hun var nå innstilt på å trekke seg høflig tilbake.

– Slett ikke. I hvert fall ikke før jeg har satt en stopper for all hvisking og tisking som kan oppstå etter at du er blitt sett spaserende sammen med meg. Hal tok et overblikk over rekken av elegante ladyer som var samlet i små grupper rundt paviljongen. – Det vi trenger er en matrone med innflytelse og ry. Ah, ja, akkurat den rette personen. Han stakk hånden til Julia under armen sin og førte henne bort til en lady som satt alene og spiste vaniljeis fra et glass. Bak henne, i skyggene fra et av trærne, sto tjenestepiken hennes.

– Lady Geraldine. Så vakker du ser ut i dag.

– Major Carlow, en herlig overraskelse å se deg gjøre noe så harmløst som å spasere i parken, og så tidlig på dagen! Kanskje du aldri fikk sove i natt. Hennes Nåde smilte ertende under hattebremmen da Hal bukket og gjengjeldte et like ertende smil.

– Må jeg få presentere miss Tresilian, madam? Miss Tresilian, lady Geraldine Masters. Jeg har nettopp reddet miss Tresilian fra en temmelig motbydelig drage. Jeg har gjort mitt ytterste for ikke å flørte med henne, men hun vil nå ha blitt observert av de dømmesyke mens hun spaserte sammen med meg i rundt ti minutter.

– Og trenger en respektabel anstand? Sett deg sammen med meg, miss Tresilian. Min første plikt er å advare deg mot å bli satt i forbindelse med slike som major Carlow. Jeg må imidlertid gratulere deg for å ha unnsluppet klørne til en drage. Kom deg av gårde, major, slik at jeg kan gjenopprette miss Tresilians rykte.

– Madam. Hal bukket og undertrykte et smil ved den dårlig skjulte engstelsen i ansiktet til miss Tresilian. Lady Geraldine, datter av hertugen av Wilmington og hustru til den uanstendig rike mr John Masters, var en av de ledende ladyene i parken når det gjaldt den engelske delen av sosieteten i Brussel. Hun var en pen kvinne i slutten av trettiårene, snill, frittalende og tilbøyelig til å la seg underholde av kjekke unge menn. Hennes hengivenhet overfor ektemannen var det imidlertid ingen tvil om. Han burde vite det, han hadde personlig testet den. – Jeg overlater henne i trygge hender. Adjø, miss Tresilian.

– Adjø, major. Og takk. Hun smilte med et uttrykk av ekte sødme, og ansiktet hennes, som han hadde syntes bare var sympatisk, ble forvandlet.

Hal svelget, bukket og gikk av gårde. Han stanset for å be en kelner sende is og te bort til bordet til lady Geraldine. Han ga betalingen for det til Phillip. – Gjør opp regningen, du er en flink fyr, sa han og moret seg over det henrykte uttrykket i ansiktet til den vesle gutten der han fulgte etter kelneren med myntene klemt hardt fast i den skitne neven.

Et sjarmerende par, søsknene Tresilian, tenkte han mens han gikk mot utgangen til Place Royale for å komme seg til hotellet og et par timers søvn. En skitten småtass og en respektabel ung lady. En dydig ung lady, tenkte han og ba seg selv glemme henne.

*

– Fortell meg om den motbydelige dragen, miss Tresilian. Lady Geraldine fikserte blikket mot ansiktet til Julia og smilte. Blikket hennes flakket da noen kom mot bordet deres.

– Min bror, madam, unnskyldte Julia da Phillip marsjerte bort til dem med kelneren på slep og et digert flir i det skitne ansiktet. – Han er ikke en slik fillefrans vanligvis.

– Gutter er gutter, bemerket Hennes Nåde med et blikk mot den forsvinnende skikkelsen til major Carlow. Julia dro sitt eget blikk vekk fra brede skuldre i mørkeblå drakt. Fikk alle offiserer uniformene sine skreddersydd til slik perfeksjon? Hun hadde i tilfelle ikke lagt merke til det før.

– Men, fortsatte lady Geraldine, – han trenger sikkert ikke høre fortellingen om dragen. Monique! Tjenestepiken kom frem. – Vær så snill å ta herr Tresilian med til et bord i skyggen hvor han kan spise isen sin. Slik ja, nå kan ingen overhøre oss. Fortell meg nå hva som nødvendiggjorde at major Carlow reddet deg.

Julia kunne ikke se noen annen utvei enn å fortelle henne alt sammen. – Jeg antar at Fellowes tror at jeg er åpen for slike forslag fordi vi ikke har så mye penger og jeg ikke har noen mannlige slektninger i Brussel, avsluttet hun. – Det er veldig nedslående å tenke at en slik mann formoder noe slikt om en.

– Det har ingenting med din opptreden eller manerer å gjøre, sa lady Geraldine trøstende. – Major Carlow betraktet deg tross alt åpenbart som en respektabel ung lady, ellers ville han ikke ha tatt deg med til meg. Og hvis den verste libertineren i Brussel ser det, da har du ingen grunn til frykt.

– Han advarte meg om at han var det, sa Julia og rynket pannen. – Ikke det at jeg har noen erfaring med libertinere, men han virket ikke så sjokkerende.

Selv om hun hadde vært veldig oppmerksom på en svak og veldig kvinnelig parfyme da han tok armen hennes, og det var en flekk av noe som kunne ha vært ansiktspudder på skulderen hans. Og kanskje det lille røde merket på kinnet hans var rouge og ikke barberingsskår. Det var mørke skygger under de vakre øynene, og det begynte å demre for henne at den galante majoren trolig hadde kommet rett fra en kvinnes seng for å slutte seg til vennene sine i parken.

– Sjarm er libertinerens varemerke. Han flørtet ikke med deg? Lady Geraldine virket overrasket.

– Jeg tror ikke det, madam.

– Besynderlig.

Julia sa til seg selv at hennes gode oppfatning om major Carlow ville ha lidd hvis han hadde flørtet med henne, men hun hadde en ubehagelig mistanke om at hun kunne ha likt det. Ingen hadde noensinne flørtet med henne, og det faktum at en slik beryktet libertiner ikke forsøkte seg på det, var skuffende. Lite smigrende, til og med. Fra et rent akademisk synspunkt ville det vært interessant å se hva alt oppstyret gjaldt.

– Kan jeg få adressen din, vennen min?

Julia rykket den vandrende oppmerksomheten sin vekk fra major Carlow og åpnet pompaduren. – Kortet til min mor, madam. Det var neppe sannsynlig at lady Geraldine skulle komme på besøk til familien Tresilian, selv om mamma ville ønske å skrive og takke henne for hjelpen.

– En fin adresse, bemerket lady Geraldine.

– Jeg vet det. Vi var heldige som kom hit før rushet.

– Det var dere virkelig. Familien Richmond måtte tross alt ta til takke med den låven av et sted på Rue de la Blanchisserie. Noe ved smilet til Hennes Nåde antydet at hun ikke var så overvettes glad i hertuginnen av Richmond. – Når tar mrs Tresilian imot besøk?

Herregud, hun hadde tenkt å komme på besøk! – Mellom to og fire på mandager, tirsdager og torsdager, madam. Men de vanlige besøkene var av mennesker av beskjedne kår som dem selv, ikke sosietetsladyer. – Takk for teen, og for den moralske støtten, lady Geraldine. Nå må jeg ta Phillip med hjem. Julia tok opp pompaduren og tok imot den utstrakte hånden med den stramme silkehansken.

– Kommer vi til å møte majoren igjen? spurte Phillip mens de gikk ut av parken og passerte menneskemengden utenfor huset til hertugen av Wellington. – Jeg likte ham.

Det gjorde jeg også … – Jeg tror ikke det, sa Julia. – Men han hadde en vakker uniform; du må fortelle mamma alt om den.

– Og et stort sverd til å drepe Boney med, sa Phillip med en blodtørstig klukklatter, mens han danset bortover gaten og svingte et innbilt sverd. Julia fulgte etter, og ble plutselig dyster.

